Mistoqsijiet komuni … dwar il-kalkolu tat-tariffa superviżorja u d-dettalji ta' kuntatt tad-debitur tariffarju Kif ninnomina d-debitur tariffarju? L-istituzzjonijiet kollha li jħallsu t-tariffa li huma parti minn grupp taħt superviżjoni jinnominaw entità waħda biex taġixxi bħala d-debitur tariffarju f'isem il-grupp kollu. Dan isir billi tintbagħat notifika ffirmata lill-BĊE bil-posta jew bl-email. Id-data tal-għeluq għas-sottomissjoni ta' nomina ta' debitur tariffarju ġdid hi t-30 ta' Settembru kull sena biex jiġi żgurat proċess tariffarju bla xkiel. Formola ta' notifika ta' debitur tariffarju ENGLISH Kif nista' nipprovdi d-dettalji ta' kuntatt tad-debitur tariffarju tagħna? Id-data tal-għeluq annwali għall-aġġornament tad-dettalji tad-debitur tariffarju hi t-30 ta' Settembru. Id-debituri tariffarji li jkunu diġà pprovdew id-dettalji ta' kuntatt tagħhom huma obbligati jipprovdu aġġornament biss jekk ikun hemm xi tibdil. Jekk jogħġbok aqra d-dikjarazzjoni tal-protezzjoni tad-dejta. Id-dettalji ta' kuntatt għandhom jiġu pprovduti biss permezz tal-portal onlajn tal-BĊE. Il-membri tal-persunal tal-BĊE m'għandhomx aċċess għall-kontijiet ta' banek individwali fil-portal, għalhekk ma jistgħux jagħmlu dan f'isem xi bank. Il-BĊE jirrakkomanda li jiġi pprovdut indirizz tal-email relatat ma' dipartiment jew grupp aktar milli ma' membru tal-istaff individwali biex jiġi żgurat li l-bidliet tal-istaff intern ma jaffettwawx il-komunikazzjoni tal-BĊE mad-debituri tariffarji. Jekk għadek ma rċevejtx il-user ID u l-password tiegħek, jew tixtieq tibdel l-isem tad-debitur tariffarju, jekk jogħġbok ikkuntattja lit-tim tariffarju, preferibbilment bl-email fl-indirizz SSM-fee-enquiries@ecb.europa.eu . Dikjarazzjoni dwar il-ħarsien tad-dejta Jeħtieġ li nipprovdi d-dettalji aġġornati ta' kuntatt tiegħi lill-BĊE jekk diġà pprovdejthom lill-Bord Uniku ta' Riżoluzzjoni (SRB)? Iva, id-debituri tariffarji huma obbligati jinnotifikaw lill-BĊE dwar kull bidla fid-dettalji ta' kuntatt tagħhom sat-30 ta' Settembru ta' kull perijodu tariffarju. L-istruttura tal-grupp bankarju tiegħi nbidlet minn meta ssottomettejt il-formola ta' notifika tad-debitur tariffarju tiegħi. X'għandi nagħmel? Ikolli nissottometti l-formola kull sena sat-30 ta' Settembru? Jekk il-bidliet fl-istruttura tal-grupp tiegħek jaffettwaw il-kap tal-grupp jew l-entità sussidjarja li kienet id-debitur tariffarju nominat qabel, għandek tinnotifika lill-BĊE billi tissottometti formola ta' notifika ġdida tad-debitur tariffarju. Bidliet oħra fi ħdan il-grupp ma jeħtiġux formola ta' notifika ġdida tad-debitur tariffarju. Id-debituri tariffarji għandhom jissottomettu l-formola tagħhom sat-30 ta' Settembru ta' kull sena biex jiġi żgurat proċess tariffarju bla xkiel. Formola ta' notifika ta' debitur tariffarju ENGLISH Għandi nirrapporta kull bidla fis-sitwazzjoni tal-bank tiegħi, bħal eż., merġers, assorbiment jew tneħħija ta' awtorizzazzjoni? X'għandi nagħmel jekk bidla ma tkunx riflessa fin-notifika tariffarja superviżorja li nkun irċevejt? Bidla fis-sitwazzjoni tiegħek jista' jkollha impatt fuq il-kalkolu tat-tariffa superviżorja annwali. Jekk jogħġbok għarraf lit-tim tariffarju b'email dwar kull bidla fis-sitwazzjoni tal-bank tiegħek. Tirċievi tweġiba u tingħata tagħrif dwar kif għandek tipproċedi fil-każ partikolari tiegħek. Bidla fis-sitwazzjoni Aħna bank indipendenti b'awtorizzazzjoni ġdida. Kif għandna nipproċedu fir-rigward tat-tariffi superviżorji tal-BĊE? Bank b'awtorizzazzjoni ġdida li jinsab fi Stat Membru parteċipanti u li ma jiffurmax parti minn grupp bankarju eżistenti taħt superviżjoni għandu jħallas it-tariffa superviżorja annwali. L-ammont jiġi kalkolat abbażi tal-għadd ta' xhur sħaħ li matulhom il-bank ikun taħt superviżjoni fil-perijodu tariffarju. Jekk jogħġbok ipprovdi lill-BĊE d-dettalji ta' kuntatt tal-persuna jew, preferibbilment, tad-dipartiment responsabbli – b'mod partikolari l-indirizz tal-email – u l-BĊE jgħarrfek x'għandek tagħmel. L-istatus superviżorju tal-bank tiegħi nbidel minn inqas sinifikanti għal sinifikanti wara akkwiżizzjoni li saret minn grupp bankarju sinifikanti. Dan se jaffettwa t-tariffa superviżorja tiegħi? Jekk il-bank tiegħek kien istituzzjoni individwali inqas sinifikanti qabel l-akkwiżizzjoni minn grupp sinifikanti taħt superviżjoni, dan jista' jaffettwa t-tariffa superviżorja tiegħek. B'mod ġenerali, wara akkwiżizzjoni, it-tariffa superviżorja annwali tiġi kalkulata abbażi tal-għadd ta' xhur sħaħ li matulhom l-entità taħt superviżjoni kienet istituzzjoni indipendenti inqas sinifikanti (Artikolu 7(1) tar-Regolament tal-BĊE dwar it-tariffi superviżorji). Il-kalkolu tat-tariffa jsir fl-ogħla livell ta' konsolidament fi ħdan l-Istati Membri parteċipanti. Għalhekk, meta istituzzjonijiet ta' kreditu jkunu parti minn grupp taħt superviżjoni stabbilit fl-Istati Membri parteċipanti, tiġi kalkolata u tinġabar tariffa waħda fil-livell ta' grupp. Jekk jogħġbok għarraf lit-tim tariffarju b'email dwar kull bidla fis-sitwazzjoni tal-bank tiegħek. Il-każ tiegħek jiġi evalwat u inti tingħata tagħrif dwar kif għandek tipproċedi fil-każ partikolari tiegħek. Regolament tal-BĊE dwar it-tariffi superviżorji Regolament Qafas tal-MSU … dwar kif tissottometti l-fatturi tariffarji Min għandu jissottometti l-fatturi tariffarji? Il-BĊE hu responsabbli għall-funzjonament effikaċi u konsistenti tal-Mekkaniżmu Superviżorju Uniku kollu kemm hu, i.e. kemm għall-banek sinifikanti taħt is-superviżjoni diretta tiegħu kif ukoll għall-banek inqas sinifikanti taħt is-superviżjoni indiretta tiegħu. Il-banek kollha taħt superviżjoni għalhekk huma obbligati jħallsu tariffa superviżorja. It-tariffa superviżorja annwali tiġi kalkolata fl-ogħla livell ta' konsolidament għall-banek kollha taħt is-superviżjoni tal-BĊE abbażi ta' fatturi tariffarji fid-data ta' referenza tal-31 ta' Diċembru tal-perijodu tariffarju preċedenti, jew fid-data ta' referenza applikabbli kif spjegat fl-eżempji hawn taħt. Mill-perijodu tariffarju 2020 'l quddiem, il-BĊE se jerġa' juża d-dejta FINREP u COREP biex jiddetermina l-fatturi tariffarji għall-biċċa l-kbira tal-banek taħt superviżjoni. Żewġ kategoriji ta' banek xorta waħda għandhom jipprovdu l-fatturi tariffarji tagħhom permezz ta' proċess ta' ġbir separat: (i) gruppi li jeskludu ammonti ta' assi u/jew ta' espożizzjoni għar-riskju ta' sussidjarji fi Stati Membri mhux parteċipanti; u (ii) friegħi stabbiliti fi Stati Membri parteċipanti minn istituzzjonijiet ta' kreditu minn Stati Membri mhux parteċipanti li mhumiex soġġetti għar- Regolament FINREP tal-BĊE. Meta għandi nissottometti d-dejta tal-fatturi tariffarji u lil min? Id-debituri tariffarji xorta waħda għandhom jipprovdu t-tagħrif dwar il-fatturi tariffarji lill-awtoritajiet superviżorji nazzjonali permezz tal-formoli li jinsabu fl-annessi tad-Deċiżjoni tal-BĊE dwar il-fatturi tariffarji. Il-fatturi tariffarji għandhom jiġu sottomessi sal-ħin tal-għeluq tal-uffiċċji fil-11 ta' Novembru tas-sena kurrenti, jew il-jum tax-xogħol li jkun imiss jekk il-11 ta' Novembru ma jkunx jum tax-xogħol, bid-data ta' referenza tal-31 ta' Diċembru tas-sena ta' qabel jew kif applikabbli; jekk jogħġbok ara l-eżempju hawn taħt. In-notifiki tariffarji jinħarġu fl-ewwel sitt xhur tas-sena ta' wara l-perijodu tariffarju. Deċiżjoni tal-BĊE dwar il-fatturi tariffarji Struzzjonijiet għall-mili tal-formoli tal-fatturi tariffarji Kif għandi nissottometti l-fatturi tariffarji? Il-fatturi tariffarji għandhom jintbagħtu lill-awtoritajiet superviżorji nazzjonali permezz tal-formoli li jinsabu fl-annessi tad-Deċiżjoni tal-BĊE dwar il-fatturi tariffarji. Dawn il-formoli għandhom jimtlew skont l-istruzzjonijiet ipprovduti, li jinkludu wkoll tagħrif dwar iċ-ċertifikazzjoni tal-verifika u l-approvazzjoni tal-maniġment u meta dawn ikunu meħtieġa. Deċiżjoni tal-BĊE dwar il-fatturi tariffarji Struzzjonijiet għall-mili tal-formoli tal-fatturi tariffarji Formola tal-fattur tariffarju - Espożizzjoni għar-riskju totali (TRE) Formola tal-fattur tariffarju - Assi totali (TA) Grupp taħt superviżjoni għandu jeskludi l-assi ta' sussidjarji stabbiliti fi Stati Membri mhux parteċipanti u f'pajjiżi barra l-UE? Għalkemm ir-Regolament dwar it-tariffi superviżorji jipprovdi l-għażla li jiġu esklużi assi ta' sussidjarji li jinsabu fi Stati Membri mhux parteċipanti u f'pajjiżi barra l-UE, din l-għażla qiegħda hemm għall-benefiċċju tal-gruppi taħt superviżjoni affettwati, billi tnaqqas it-tariffi superviżorji annwali li kieku kien ikollhom iħallsu. Madankollu, jekk il-piż tal-kalkolu jkun akbar mit-tnaqqis mistenni fit-tariffi superviżorji annwali, ikun iżjed effiċjenti għall-grupp taħt superviżjoni li jinkludi dawn l-assi. Biex jiġi żgurat proċess ta' ġbir bla xkiel, jeħtieġ li jiġi stabbilit liema gruppi b'sussidjarji stabbiliti fi Stati Membri mhux parteċipanti jew f'pajjiżi terzi bi ħsiebhom jeskludu l-ammonti ta' assi u/jew ta' espożizzjoni għar-riskju mill-fatturi tariffarji tagħhom. Notifika tal-intenzjoni li jiġu esklużi l-fatturi tariffarji ENGLISH Regolament tal-BĊE dwar it-tariffi superviżorji It-tariffi superviżorji annwali jiġu imposti fuq il-fergħat kollha stabbiliti fl-Istati Membri parteċipanti? It-tariffi superviżorji annwali jiġu imposti biss fuq friegħi stabbiliti fi Stat Membru parteċipanti minn bank prinċipali stabbilit fi Stat Membru mhux parteċipanti. Pereżempju, fergħa tal-UE fi Stat Membru parteċipanti (e.g. il-Ġermanja) ikollha tħallas it-tariffa superviżorja lill-BĊE jekk il-bank prinċipali tagħha jkun stabbilit fi Stat Membru mhux parteċipanti. Il-bank prinċipali jista' jkun soġġett għas-superviżjoni mill-awtorità superviżorja nazzjonali rilevanti (e.g. fl-Isvezja), u għalhekk jista' jintalab iħallas lil din l-awtorità. Dan ir-rekwiżit hu indipendenti mir-rekwiżit li l-fergħa fl-UE trid tħallas tariffa superviżorja lill-BĊE. F'dan il-kuntest, jekk jogħġbok innota dan li ġej: Żewġ fergħat jew iżjed li jħallsu t-tariffa u li jkunu stabbiliti mill-istess istituzzjoni ta' kreditu fi Stat Membru parteċipanti wieħed jitqiesu bħala fergħa waħda. Friegħi li jħallsu t-tariffa, tal-istess istituzzjoni ta' kreditu stabbiliti fi Stati Membri parteċipanti differenti (e.g. il-Belġju u l-Ġermanja) ma jitqisux bħala fergħa waħda Għal fergħa u entità sussidjarja fl-istess Stat Membru parteċipanti, jiġu imposti żewġ tariffi superviżorji differenti. Min għandu jħallas? Il-gruppi taħt superviżjoni, f'liema livell ta' konsolidament għandhom jirrappurtaw il-fatturi tariffarji? Gruppi taħt superviżjoni li joperaw fi Stat jew Stati Membri parteċipanti għandhom jibagħtu formola waħda biss u jużaw l-ogħla livell ta' konsolidament f'dawk l-Istati Membri parteċipanti kollha. Tiġi kalkolata tariffa superviżorja waħda. Trattament tal-gruppi bankarji X'jiġri jekk ma nibgħatx il-fatturi tariffarji fil-ħin? Jekk debitur tariffarju ma jibgħatx il-fatturi tariffarji, il-BĊE jiddetermina l-fatturi tariffarji neqsin hu stess abbażi ta' informazzjoni disponibbli. Jekk il-fatturi tariffarji ma jintbagħtux, dan jitqies bħala ksur tar-Regolament tal-BĊE dwar it-tariffi superviżorji u jista' jwassal għal sanzjonijiet. Stqarrija dwar il-kummenti Deċiżjoni tal-BĊE dwar il-fatturi tariffarji Kif nista' nerġa' nibgħat il-valuri tal-fatturi tariffarji tiegħi matul il-perijodu tal-kummenti? Jekk inti bgħatt formoli ta' fatturi tariffarji separati permezz tal-NCA tiegħek, tista' terġa' tibgħat id-dejta tal-fatturi tariffarji billi tuża l-istess format u mod ta' sottomissjoni matul il-perijodu tal-15-il jum tal-kummenti. Jekk il-BĊE ddetermina l-fatturi tariffarji tiegħek abbażi tad-dejta COREP u FINREP u l-valuri tal-espożizzjoni totali għar-riskju/l-assi totali disponibbli fil-portal onlajn ikunu skaduti, tista' terġa' tibgħat ir-rapporti COREP u FINREP tiegħek matul il-perijodu tal-15-il jum tal-kummenti permezz tal-NCA (l-awtorità nazzjonali kompetenti) tiegħek. Ta' min jinnota li d-dejta FINREP u COREP tista' tinbidel wara l-perijodu tal-15-il jum tal-kummenti. Madankollu, għal skopijiet tariffarji, ladarba d-dejta tkun intużat għall-kalkolu tat-tariffa superviżorja għall-perijodu tariffarju, emendi futuri ma jiġux ikkunsidrati u ma jsir ebda kalkolu ġdid tat-tariffi superviżorji. X'inhi d-Deċiżjoni tal-BĊE dwar il-fatturi tariffarji? Id-Deċiżjoni tal-BĊE dwar il-fatturi tariffarji tistabbilixxi l-metodoloġija u l-proċeduri għall-kalkolu taż-żewġ fatturi tariffarji, i.e. l-assi totali u l-espożizzjoni totali għar-riskju. Deċiżjoni tal-BĊE dwar il-fatturi tariffarji Fatturi tariffarji Friegħi li jiġu stabbiliti fi Stati Membri parteċipanti minn istituzzjonijiet ta' kreditu stabbiliti f'pajjiżi taż-Żona Ekonomika Ewropea (ŻEE) li mhumiex Stati Membri tal-UE, huma obbligati jibagħtu l-fatturi tariffarji? Friegħi li huma stabbiliti fi Stati Membri parteċipanti minn istituzzjonijiet ta' kreditu stabbiliti f'pajjiżi taż-Żona Ekonomika Ewropea (ŻEE) li mhumiex Stati Membri tal-UE, bħan-Norveġja, il-Liechtenstein u l-Islanda, huma soġġetti għas-superviżjoni tal-BĊE (indirettament fil-każ ta' istituzzjonijiet inqas sinifikanti). Skont is-sinifikanza tagħhom, is-superviżjoni diretta ta' dawn il-friegħi ssir jew mill-BĊE jew mill-awtorità kompetenti nazzjonali. B'hekk, huma obbligati jirrappurtaw il-fatturi tariffarji lill-BĊE, biex jintużaw għad-determinazzjoni tat-tariffa superviżorja annwali. Regolament Qafas tal-MSU Eżempju: Il-bank tiegħi ngħaqad ma' bank ieħor wara l-1 ta' Jannar 2020. Jeħtieġli nibgħat il-fatturi tariffarji bid-data ta' referenza tal-31 ta' Diċembru 2019? Le, m'intix obbligat tibgħat il-fatturi tariffarji bid-data ta' referenza tal-31 ta' Diċembru 2019. Madankollu, id-debituri tariffarji stabbiliti wara l-1 ta' Jannar 2020 li jaqgħu f'waħda miż-żewġ kategoriji li huma meħtieġa jissottomettu l-fatturi tariffarji għandhom l-obbligu li jibgħatu l-fatturi tariffarji lill-awtorità kompetenti nazzjonali tagħhom fid-data ta' referenza l-eqreb għall-31 ta' Diċembru tas-sena preċedenti biex ikunu jistgħu jiġu kkalkolati t-tariffi superviżorji annwali. Għal entità stabbilita fl-1 ta' Jannar 2020, id-data ta' referenza l-eqreb għall-31 ta' Diċembru 2019 tkun il-31 ta' Marzu 2020. Għal entità stabbilita fi jew wara l-1 ta' April 2020, id-data ta' referenza l-eqreb għall-31 ta' Diċembru 2019 tkun it-30 ta' Ġunju 2020. L-istess dati ta' referenza jintużaw ukoll mill-BĊE biex jiddetermina l-fatturi tariffarji għal entitatjiet stabbiliti fl-1 ta' Jannar 2020 li jirrappurtaw dejta COREP u FINREP għal skopijiet prudenzjali. Regolament tal-BĊE dwar it-tariffi superviżorji Regolament Qafas tal-MSU Eżempju: Il-fergħa tagħna li tħallas it-tariffa waqqfet l-attività kummerċjali tagħha u se tingħalaq fl-1 ta' April 2020. Jeħtieġ li nibgħatu l-fatturi tariffarji bid-data ta' referenza tal-31 ta' Diċembru 2019? Skont l-Artikolu 7 tar-Regolament dwar it-tariffi superviżorji, meta entità taħt superviżjoni tkun taħt superviżjoni għal parti biss mill-perijodu tariffarju, it-tariffa superviżorja annwali tiġi kalkolata fuq l-għadd ta' xhur sħaħ tal-perijodu tariffarju li matulu l-entità tkun taħt superviżjoni. Bħala entità taħt superviżjoni fil-perijodu tariffarju 2020, fergħa li tħallas it-tariffa tibqa' obbligata tibgħat il-fatturi tariffarji bid-data ta' referenza tal-31 ta' Diċembru 2019, b'konformità mal-Artikolu 10(4) tar-Regolament dwar it-tariffi superviżorji, biex ikun jista' jsir il-kalkolu tat-tariffa superviżorja li għandha titħallas. Tiġi kalkolata tariffa superviżorja għall-perijodu minn Jannar sa Marzu 2020. Regolament tal-BĊE dwar it-tariffi superviżorji Eżempju: It-tmiem tas-sena tal-kontabilità tagħna hu differenti mill-31 ta' Diċembru. Jeħtieġ li nibagħtu l-fatturi tariffarji bid-data ta' referenza tal-31 ta' Diċembru 2019? Skont l-Artikolu 10(3)(bb) tar-Regolament dwar it-tariffi superviżorji, meta entità taħt superviżjoni tħejji kontijiet annwali, inklużi kontijiet annwali konsolidati, abbażi ta' sena tal-kontabilità li tkun differenti mis-sena kalendarja, id-data ta' referenza għall-assi totali għandha tkun it-tmiem tas-sena tal-kontabilità li jikkorrispondi għall-perijodu tariffarju preċedenti. Għal entità li tkun ġiet stabbilita qabel l-1 ta' Jannar 2020 u li għandha tmiem tas-sena tal-kontabilità fil-31 ta' Marzu, id-data ta' referenza għall-fattur tariffarju tal-assi totali għandha tkun il-31 ta' Marzu 2019. Regolament tal-BĊE dwar it-tariffi superviżorji Il-friegħi li jħallsu t-tariffa għandhom jipprovdu dejta statistika meta jissottomettu l-assi totali tagħhom? Għal fergħat li jaqgħu fl-ambitu tar-Regolament tal-BĊE Regolament FINREP , il-BĊE jiddetermina l-fatturi tariffarji tagħhom abbażi tal-assi totali rappurtati għal skopijiet prudenzjali. Għal fergħat li huma obbligati jissottomettu formoli tal-fatturi tariffarji, l-assi totali għandhom jikkorrispondu għall-ammont ta' assi totali stipulat fl-Artikolu 2(12)(b) tar-Regolament tal-BĊE dwar it-tariffi superviżorji. Għalhekk, fergħa ta' istitut ta' kreditu li tkun stabbilita fi Stat Membru mhux parteċipanti għandha tissottometti lill-BĊE l-assi totali kalkolati abbażi tal-valur totali kif determinat abbażi tal-kontinijiet annwali verifikati l-iżjed reċenti li jkunu tħejjew skont l-Istandards Internazzjonali tar-Rappurtar Finanzjarju (IFRS) kif applikabbli fi ħdan l-Unjoni skont ir-Regolament (KE) Nru 1606/2002 tal-Parlament Ewropew u tal-Kunsill u, jekk dawn il-kontijiet annwali ma jkunux disponibbli, il-kontijiet annwali mħejjija skont il-liġijiet tal-kontabilità nazzjonali applikabbli. Għal fergħat li jħallsu t-tariffa li ma jħejjux kontijiet annwali, assi totali jfissru l-valur totali tal-assi kif iddeterminat skont l-Artikolu 51(5) tar-Regolament (UE) Nru 468/2014 (BĊE/2014/17), i.e. dejta statistika. Il-friegħi li jirrappurtaw il-valur totali tal-assi għal skopijiet prudenzjali fuq bażi volontarja, jistgħu jużaw dan il-valur għad-determinazzjoni tal-fattur tariffarju tal-assi totali. Madankollu, il-BĊE ma jerġax juża l-informazzjoni sottomessa volontarjament biex jiddetermina l-fatturi tariffarji u xorta jkun meħtieġ li tintbagħat il-formola tal-fatturi tariffarji. Regolament tal-BĊE dwar it-tariffi superviżorji Deċiżjoni tal-BĊE dwar il-fatturi tariffarji Regolament Qafas tal-MSU Il-fergħat li jħallsu t-tariffa jeħtieġu l-verifika ta' awditur? Minflok verifika tal-awditur bħala mezz ta' ċertifikazzjoni tal-assi totali tal-fergħa, il-maniġer tal-fergħa jew, jekk il-maniġer ma jkunx disponibbli, il-korp maniġerjali tal-istituzzjoni ta' kreditu li jistabbilixxi l-fergħa li tħallas tariffa għandu jiċċertifika l-assi totali tal-fergħa permezz ta' ittra tal-maniġment sottomessa lill-NCA rilevanti. Mudell għall-ittra tal-maniġment hu anness. Din l-eċċezzjoni tapplika biss għall-fergħat li jħallsu t-tariffa u ma tapplikax għal debituri tariffarji li huma meħtieġa jipprovdu verifika tal-awditur tar-rapporti finanzjarji tagħhom skont l-Artikolu 3.2(b) tad-Deċiżjoni tal-BĊE dwar il-fatturi tariffarji. Regolament tal-BĊE dwar it-tariffi superviżorji Deċiżjoni tal-BĊE dwar il-fatturi tariffarji Regolament Qafas tal-MSU Mudell għal ittra tal-maniġment … dwar kif titħallas it-tariffa superviżorja Għaliex jien ma rċevejtx notifika tariffarja? Il-BĊE joħroġ notifika tariffarja elettronikament permezz tal-portal onlajn tiegħu lil kull debitur tariffarju. Id-data mistennija tal-ħruġ hi fit-tieni trimestru tal-perijodu tariffarju li jkun imiss. Għall-perijodu tariffarju 2020, dan ikun fit-tieni trimestru tal-2021. Notifika awtomatika bl-email dwar kif għandha tittella' l-korrispondenza relatata (notifika tariffarja, tfakkira jew ittra dwar imgħax) tintbagħat lill-indirizz tal-email li inti tkun bgħatt permezz tal-portal onlajn tal-BĊE. Jekk ma rċevejtx in-notifika tariffarja sa tmiem dan il-perijodu, jekk jogħġbok ikkuntattja lit-tim tariffarju permezz ta' email. Ma rċevejtx id-dettalji tal-ħlas iżda rċevejt notifika tariffarja (jew tfakkira jew ittra dwar imgħax) Id-dettalji tal-ħlas ikunu dejjem fit-tieni paġna tad-dokument rispettiv. Jekk tkun trid konferma addizzjonali tad-dettalji tal-ħlas, jekk jogħġbok ikkuntattja lit-tim tariffarju permezz ta' email. Għandi bżonn in-numru tal-VAT tal-BĊE (referenza tat-taxxa) qabel inkun jista' nħallas it-tariffa superviżorja tal-BĊE. It-tariffa superviżorja titqies bħala imposta pubblika skont l-Artikolu 13 tad-Direttiva dwar il-VAT (2006/112/KE) u għalhekk hi eżentata mill-VAT. Il-BĊE, bħala istituzzjoni tal-UE, mhux meħtieġ jirreġistra għall-VAT jew għall-finijiet tat-taxxa fuq id-dħul tal-kumpaniji u għalhekk m'għandu ebda numru tal-identifikazzjoni tat-taxxa. Irċevejt notifika biex inħallas tariffa superviżorja lill-awtorità superviżorja nazzjonali tagħna. X'għandi nagħmel? Is-superviżuri nazzjonali għandhom rwol importanti fis-superviżjoni bankarja fi ħdan il-Mekkaniżmu Superviżorju Uniku. Madankollu, l-ispejjeż superviżorji tagħhom ma jitqisux fil-kalkolu tat-tariffa superviżorja li titħallas lill-BĊE. Dan ifisser li l-awtoritajiet superviżorji nazzjonali jżommu d-dritt tagħhom li jiġbru tariffi skont il-liġi nazzjonali. Kull mistoqsija relatata mat-tariffa tal-awtorità superviżorja nazzjonali għandha tiġi indirizzata direttament lill-punt ta' kuntatt tal- awtorità superviżorja nazzjonali. Superviżuri nazzjonali Irċevejt notifika tariffarja mill-Bord Uniku ta' Riżoluzzjoni. X'għandi nagħmel? Il-BĊE hu responsabbli biss għall-Mekkaniżmu Superviżorju Uniku (mhux għall-Mekkaniżmu Uniku ta' Riżoluzzjoni). Il-BĊE u l-Mekkaniżmu Uniku ta' Riżoluzzjoni (SRB) huma istituzzjonijiet indipendenti. Kull mistoqsija relatata mal-fatturazzjoni tal-SRB għandha tiġi indirizzata lill-punt ta' kuntatt tal-SRB tiegħek jew direttament lill-awtoritajiet nazzjonali ta' riżoluzzjoni. Mekkaniżmu Uniku ta' Riżoluzzjoni Nista' nħallas it-tariffa superviżorja tiegħi permezz ta' debitu dirett? Infatti l-metodu ta' ħlas rakkomandat mill-BĊE hu d-debitu dirett permezz tas-SEPA. Id-debitu dirett jiżgura li t-tariffa titħallas f'waqtha u, għalhekk, jiġu evitati imposti tal-imgħax fuq ħlasijiet li jsiru tard. Jekk tagħżel dan il-metodu ta' ħlas, tista' ddaħħal id-dettalji bankarji tiegħek permezz tal-portal onlajn u tistampa formola ta' mandat tad-debitu dirett. Jekk jogħġbok iffirma u ibgħat l-oriġinal fl-indirizz tal-BĊE indikat fuq il-formola tal-mandat. X'għandi nagħmel jekk ikun hemm żball fin-notifika tariffarja? Jekk ikun hemm żball fattwali fin-notifika tariffarja, jew għal mistoqsijiet ġenerali oħra, jekk jogħġbok ikkuntattja lit-tim tariffarju. Dan hu mingħajr preġudizzju għad-dritt tad-debitur tariffarju li jissottometti appell kontra n-notifika tariffarja lill-Bord Amministrattiv ta' Rieżami. L-appelli kollha għandhom jiġu sottomessi fi żmien xahar minn meta wieħed jirċievi n-notifika tariffarja. Bord Amministrattiv ta' Rieżami Id-deċiżjonijiet meħuda mill-BĊE fil-qadi tal-kompiti superviżorji tiegħu jistgħu jiġu kontestati wkoll quddiem il-Qorti tal-Ġustizzja tal-UE. Stqarrija dwar il-kummenti X'jiġri jekk ma nħallasx fiż-żmien stipulat? It-tariffi jkunu dovuti fi żmien 35 jum mid-data tal-ħruġ tan-notifika tariffarja. Fil-każ li t-tariffi jitħallsu parzjalment jew ma jitħallsux, il-BĊE għandu dritt jimponi l-imgħax għal kull jum fuq l-ammont tat-tariffa superviżorja li ma jkunx tħallas. L-imgħax jakkumula b'rata annwali ekwivalenti għar-rata ewlenija ta' rifinanzjament tal-BĊE b'żieda ta' 8 punti perċentwali mid-data meta l-ħlas kien dovut sal-jum ta' qabel id-data meta l-ammont li ma jkunx tħallas jidħol bħala kreditu fil-kont bankarju tal-BĊE. Regolament tal-BĊE dwar it-tariffi superviżorji …dwar kwistjonijiet tekniċi relatati mal-portal onlajn Il-password tiegħi għall-portal onlajn ma taħdimx. X'għandi nagħmel? Tista' terġa' tissettja l-password tiegħek billi tikklikkja fuq "Request new password" u ddaħħal il-username tiegħek u l-indirizz tal-email diġà rreġistrat (dan hu l-indirizz tal-email magħżul bħala l-indirizz tal-email preferut għall-komunikazzjoni mal-bank tiegħek u dak fejn il-BĊE jibgħat in-notifiki). Jekk jibqa' jkollok il-problemi, jekk jogħġbok ibgħat email lil SSM-fee-enquiries@ecb.europa.eu . Għandi problemi biex nara jew nibdel tagħrif permezz tal-portal onlajn. X'għandi nagħmel? Il-portal onlajn hu kompatibbli biss mal-brawżers tal-internet li ġejjin: Internet Explorer (verżjoni 9 jew aktar reċenti), Google Chrome u Firefox. Jekk xorta waħda jibqa' jkollok problemi tekniċi minkejja li tuża brawżer minn dawn, jekk jogħġbok ikkuntattjana permezz ta' email. Wara li ndaħħal l-IBAN għal debitu dirett, nirċievi messaġġ li "il-bank tiegħi ma jeżistix". X'għandi nagħmel? Jekk jogħġbok ibgħat email lit-tim tariffarju bi screenshot tal-iżball u/jew l-IBAN rilevanti. It-tim tariffarju jżid il-kodiċi bankarju fis-sistema tal-BĊE u mbagħad jitolbok terġa' ddaħħal l-IBAN permezz tal-portal onlajn. Daħħalt iktar minn indirizz wieħed tal-email fil-portal onlajn. In-notifiki tariffarji jintbagħtu f'dawn l-indirizzi kollha? Le, in-notifiki tariffarji jintbagħtu biss fl-indirizz tal-email li tkun għażilt bħala l-indirizz "preferut" tiegħek. Jekk jogħġbok iċċekkja l-portal onlajn u, jekk ikun meħtieġ, ibdel il-preferenzi tiegħek. Jekk ma rċevejtx notifika tariffarja, jekk jogħġbok ikkuntattja lit-tim tariffarju permezz ta' email. Il-BĊE jirrakkomanda li inti tipprovdi indirizz tal-email relatat ma' dipartiment jew grupp, aktar milli ma' membru tal-istaff individwali biex jiġi żgurat li l-bidliet interni tal-istaff ma jaffettwawx il-komunikazzjoni tagħna miegħek. Nixtieq nuża l-portal onlajn bil-lingwa lokali tiegħi iżda hu disponibbli bl-Ingliż biss. Il-portal onlajn tal-BĊE bħalissa hu disponibbli bl-Ingliż biss. Tista' tara manwal wara li tidħol fil-portal onlajn (fir-rokna t'isfel tal-lemin tal-iskrin). Dan fih traduzzjoni tal-iskrins kollha li jinsabu fil-portal onlajn bil-lingwi kollha taż-żona tal-euro. Barra dan, kull meta tiġi mgħarraf permezz ta' email li jkun ittella' dokument ġdid fil-portal onlajn, inti tingħata wkoll link għal traduzzjoni. Għall-perijodi tariffarji mit-2020 'l quddiem, id-debituri tariffarji se jkunu jistgħu jagħżlu l-lingwa tan-notifika tariffarja li jirċievu. Fit-tieni sitt xhur tal-2020 l-BĊE se joħroġ komunikat separat lid-debituri tariffarji biex jibda jiġbor il-preferenzi lingwistiċi. Barra minn hekk, il-formola tad-debitu dirett bis-SEPA tiġi pubblikata bil-lingwi kollha taż-żona tal-euro fil-websajt tas-superviżjoni bankarja tal-BĊE. Kampjun tan-notifika tariffarja 2020 ENGLISH Kampjun tal-formola tal-mandat ta' debitu dirett bis-SEPA ENGLISH Jekk għandek mistoqsijiet oħra, jekk jogħġbok ikkuntattja lit-tim tariffarju tal-BĊE direttament.